CELEX: 32014R0428
Language: ro
Date: 2014-04-25 00:00:00
Title: Regulamentul de punere în aplicare (UE) nr. 428/2014 al Comisiei din 25 aprilie 2014 de adoptare a unor măsuri excepționale de sprijin pentru piața cărnii de porc din Lituania și de modificare a Regulamentului de punere în aplicare (UE) nr. 324/2014 de adoptare a unor măsuri excepționale de sprijin pentru piața cărnii de porc din Polonia

26.4.2014   
            
            
               RO
            
            
               Jurnalul Oficial al Uniunii Europene
            
            
               L 125/64
            
         REGULAMENTUL DE PUNERE ÎN APLICARE (UE) NR. 428/2014 AL COMISIEI
   din 25 aprilie 2014
   de adoptare a unor măsuri excepționale de sprijin pentru piața cărnii de porc din Lituania și de modificare a Regulamentului de punere în aplicare (UE) nr. 324/2014 de adoptare a unor măsuri excepționale de sprijin pentru piața cărnii de porc din Polonia
   COMISIA EUROPEANĂ,
   având în vedere Tratatul privind funcționarea Uniunii Europene,
   având în vedere Regulamentul (UE) nr. 1308/2013 al Parlamentului European și al Consiliului din 17 decembrie 2013 de instituire a unei organizări comune a piețelor produselor agricole și de abrogare a Regulamentelor (CEE) nr. 922/72, (CEE) nr. 234/79, (CE) nr. 1037/2001 și (CE) nr. 1234/2007 ale Consiliului (1), în special articolul 220 alineatul (1) litera (a),
   întrucât:
   
               (1)
            
            
               Directiva 2002/60/CE a Consiliului (2) stabilește măsurile minime aplicabile în Uniune pentru controlul pestei porcine africane. Prin urmare, în temeiul Deciziei de punere în aplicare 2014/43/UE a Comisiei (3), astfel cum a fost confirmată prin Decizia de punere în aplicare 2014/93/UE a Comisiei (4), și al Deciziei de punere în aplicare 2014/178/UE a Comisiei (5), Lituania trebuie să se asigure că zona de pe teritoriul său în care există cazuri de pestă porcină africană cuprinde cel puțin teritoriile contaminate enumerate în anexele la deciziile menționate.
            
         
               (2)
            
            
               În scopul prevenirii răspândirii pestei porcine africane și pentru a evita orice perturbări suplimentare ale comerțului din Lituania și din străinătate, la 17 februarie 2014 (6), Lituania a adoptat măsuri preventive suplimentare în zona contaminată respectivă. În consecință, comercializarea porcilor vii, inclusiv a purceilor, a cărnii proaspete de porc și a produselor din carne de porc provenite din această zonă contaminată face obiectul unor măsuri de supraveghere speciale, al unei etichetări obligatorii cu o marcă de sănătate specială și al aplicării unor restricții de comercializare în cadrul pieței unice.
            
         
               (3)
            
            
               Restricțiile privind comercializarea porcilor vii, inclusiv a purceilor, a cărnii proaspete de porc și a produselor din carne de porc care rezultă din aplicarea măsurilor veterinare respective determină o importantă reducere de preț în zonele afectate și cauzează perturbarea piețelor cărnii de porc și de purcei în zonele în cauză. Prin urmare, la data de 13 martie 2014, Lituania a solicitat Comisiei să introducă măsuri excepționale de sprijinire a pieței, astfel cum se prevede în Regulamentul (UE) nr. 1308/2013. Aceste măsuri, aplicabile numai pentru purceii, porcii și scroafele crescute în zonele direct afectate de restricții, ar trebui adoptate pentru o perioadă de timp strict necesară.
            
         
               (4)
            
            
               Valoarea ajutorului pentru purcei ar trebui să fie exprimată ca sumă pe cap de animal pentru un număr limitat de purcei și per 100 de kilograme de greutate de carcasă de alte animale eligibile pentru o cantitate limitată de carne de porc și cu o greutate maximă de carcasă compensabilă per animal. Valoarea ajutorului ar trebui să fie stabilită luându-se în considerare informațiile recente referitoare la piață.
            
         
               (5)
            
            
               Pentru purcei și alți porci crescuți în zonele în cauză, acest sprijin ar trebui să fie condiționat de livrarea animalelor la abatoare, de sacrificarea lor și de respectarea normelor veterinare mai stricte aplicabile în zonele în cauză în ziua livrării.
            
         
               (6)
            
            
               Decizia de punere în aplicare 2014/236/UE a Comisiei (7) prevede un sprijin financiar din partea Uniunii pentru compensarea proprietarilor de porci pentru pierderile cauzate de sacrificarea timpurie a porcilor în zonele contaminate în scopul reducerii la minimum a riscului de răspândire a bolii. Lituania și Polonia intenționează să reducă densitatea gazdelor receptive din exploatațiile de porcine cu nivel scăzut de biosecuritate din zona contaminată, prin promovarea sacrificării porcinelor și prin prevenirea repopulării efectivelor de animale din exploatațiile de porcine timp de cel puțin un an. (8) Prin urmare, pentru a se evita orice risc de dublă finanțare, ajutorul care se plătește în conformitate cu prezentul regulament ar trebui să fie limitat la producătorii de porcine care nu beneficiază de contribuția financiară pentru sacrificarea timpurie prevăzută în Decizia de punere în aplicare 2014/236/UE. Din același motiv, o restricție corespondentă ar trebui să se aplice Poloniei. Prin urmare, Regulamentul de punere în aplicare (UE) nr. 324/2014 al Comisiei (9) ar trebui modificat în consecință.
            
         
               (7)
            
            
               Ar trebui să se prevadă adoptarea de către autoritățile competente din Lituania a tuturor măsurilor de control și de supraveghere necesare și informarea Comisiei în acest sens. Transportul și sacrificarea animalelor eligibile ar trebui să se efectueze sub controlul autorităților competente, care trebuie să se asigure, de asemenea, că produsele derivate respectă restricțiile de comercializare relevante.
            
         
               (8)
            
            
               În teritoriile în cauză au fost aplicate, timp de mai multe săptămâni, restricții privind comercializarea porcilor și purceilor vii, a cărnii proaspete de porc și a produselor din carne de porc, această situație conducând la perturbarea pieței și la pierderi de venit pentru producători, precum și la o creștere substanțială a greutății animalelor care a creat, în consecință, o situație intolerabilă privind bunăstarea animalelor. Prin urmare, măsurile prevăzute în prezentul regulament ar trebui să vizeze animalele livrate abatoarelor începând cu 17 februarie 2014, data adoptării măsurilor preventive în Lituania. Situația pieței și impactul acestei măsuri ar trebui să fie reexaminate în lumina evoluțiilor viitoare și, prin urmare, măsura ar trebui să se aplice doar pentru o perioadă de trei luni.
            
         
               (9)
            
            
               Măsurile prevăzute în prezentul regulament sunt conforme cu avizul Comitetului de gestionare a organizării comune a piețelor agricole,
            
         ADOPTĂ PREZENTUL REGULAMENT:
   Articolul 1
   (1)   Lituania este autorizată să acorde ajutor pentru sacrificarea următoarelor animale:
   
               (a)
            
            
               purcei incluși la codul NC 0103 91 10;
            
         
               (b)
            
            
               porci incluși la codul NC 0103 92 19;
            
         
               (c)
            
            
               scroafe incluse la codul NC 0103 92 11.
            
         (2)   Ajutorul prevăzut la alineatul (1) se acordă numai în cazul în care sunt îndeplinite următoarele condiții:
   
               (a)
            
            
               animalele au fost crescute în zonele enumerate în anexele la Deciziile de punere în aplicare 2014/43/UE sau 2014/93/UE sau în partea II din anexa la Decizia de punere în aplicare 2014/178/UE pentru perioadele relevante sau în orice altă decizie de punere în aplicare a Comisiei adoptată în această privință, iar porcii vii, inclusiv purceii crescuți în respectivele zone, precum și carnea de porc provenită de la animalele crescute în zonele respective fac obiectul anumitor restricții de comercializare din cauza pestei porcine africane;
            
         
               (b)
            
            
               animalele erau prezente în zonele menționate la litera (a) la data de 17 februarie 2014 sau s-au născut și au crescut după acea dată în zonele respective;
            
         
               (c)
            
            
               măsurile preventive suplimentare stabilite prin Ordinul directorului Serviciului alimentar și veterinar de stat din Lituania nr. B1-60 din 17 februarie 2014 privind extinderea zonei tampon pentru pesta porcină africană sau orice alte norme naționale adoptate în această privință și supunerea porcilor vii și a cărnii de porc la restricții de comercializare din cauza pestei porcine africane se aplică în zona în care aceste animale au fost crescute la data la care sunt livrate către un abator;
            
         
               (d)
            
            
               normele stabilite prin deciziile de punere în aplicare menționate la litera (a) și măsurile preventive menționate la litera (c) sunt respectate;
            
         
               (e)
            
            
               producătorii de carne de porc care solicită ajutorul prevăzut la alineatul (1) de la prezentul articol nu beneficiază de contribuția financiară pentru sacrificarea timpurie menționată la articolul 1 alineatul (3) din Decizia de punere în aplicare 2014/236/UE.
            
         Articolul 2
   Ajutorul prevăzut la articolul 1 („ajutorul”) este considerat a fi o măsură excepțională de sprijinire a pieței, astfel cum se prevede la articolul 4 alineatul (1) litera (a) din Regulamentul (UE) nr. 1306/2013 al Parlamentului European și al Consiliului (10).
   Articolul 3
   (1)   Producătorii de carne de porc pot solicita ajutoare pentru animalele sacrificate în perioada 17 februarie 2014-16 mai 2014.
   (2)   Ajutorul este exprimat ca o sumă de 10,8 EUR pe cap de animal pentru purceii prevăzuți la articolul 1 alineatul (1) litera (a) livrați și de 30 EUR per 100 de kilograme de greutate a carcasei înregistrate pentru animalele menționate la articolul 1 alineatul (1) literele (b) și (c) livrate. Comisia poate adapta aceste sume pentru a ține seama de evoluția pieței.
   (3)   Ajutorul pentru animalele menționate la articolul 1 alineatul (1) literele (b) și (c) cu o greutate a carcasei mai mare de 100 de kilograme nu trebuie să depășească suma ajutorului stabilită la alineatul (2) pentru carcasele de porci cu o greutate de 100 de kilograme.
   (4)   50 % din cheltuielile cu ajutoarele, care acoperă un total maxim de 7 600 de purcei menționați la articolul 1 alineatul (1) litera (a) și de 700 de tone de carcase de porc de la animale menționate la articolul 1 alineatul (1) literele (b) și (c), sunt finanțate de la bugetul Uniunii.
   (5)   Cheltuielile sunt eligibile pentru finanțare din partea Uniunii numai în cazul în care au fost plătite de Lituania beneficiarului până la data de 31 august 2014.
   (6)   Ajutorul se plătește de către Lituania după sacrificarea animalelor menționate la articolul 1 alineatul (1) și după finalizarea controalelor în conformitate cu articolul 4.
   Articolul 4
   (1)   Lituania ia toate măsurile necesare, inclusiv efectuarea de controale administrative și fizice exhaustive, pentru a asigura conformitatea cu condițiile prevăzute în prezentul regulament. În plus, autoritățile lituaniene:
   
               (a)
            
            
               supervizează transportul animalelor între exploatație și abator, utilizând liste de verificare standardizate care cuprind fișe cu informații rezultate din cântărire și numărare, precum și privind originea și destinația animalelor;
            
         
               (b)
            
            
               se asigură că carnea provenită de la animale pentru care se acordă ajutor respectă restricțiile aplicabile teritoriilor menționate la articolul 1 alineatul (2) litera (a);
            
         
               (c)
            
            
               realizează, cel puțin o dată pe lună calendaristică, controale administrative și contabile în fiecare abator participant pentru a se asigura că toate animalele livrate și pentru care poate fi depusă o cerere de ajutor, începând cu 17 februarie 2014 sau de la data la care a avut loc un astfel de control, precum și carnea provenită de la acestea au fost manipulate în conformitate cu prezentul regulament;
            
         
               (d)
            
            
               efectuează controale la fața locului și rapoarte detaliate asupra controalelor respective, care să indice, în special:
               
                           (i)
                        
                        
                           greutatea și numărul de purcei, porci și scroafe per lot, transportate de la fermă, data și ora transportului către abator, precum și data și ora sosirii la abator;
                        
                     
                           (ii)
                        
                        
                           numărul de purcei, porci și scroafe sacrificate la abator, permisul de transport al animalelor, iar pentru porci și scroafe, greutatea fiecărei carcase, precum și, pentru animalele sacrificate după intrarea în vigoare a prezentului regulament, numerele sigiliilor mijloacelor de transport pentru animalele respective.
                        
                     
         (2)   Controalele și verificările menționate la alineatul (1) se efectuează înainte de plata ajutorului. Lituania informează Comisia cu privire la măsurile și controalele introduse în conformitate cu prezentul articol, în termen de cel mult 10 zile de la intrarea în vigoare a prezentului regulament.
   Articolul 5
   (1)   Lituania comunică următoarele informații Comisiei, în ziua de miercuri a fiecărei săptămâni, cu privire la săptămâna precedentă:
   
               (a)
            
            
               numărul purceilor, numărul de scroafe și numărul de alte porcine livrate în vederea sacrificării, în conformitate cu prezentul regulament, precum și greutatea globală a carcaselor pentru scroafele și porcii menționați la articolul 1 alineatul (1) literele (b) și (c);
            
         
               (b)
            
            
               costurile financiare estimate pentru fiecare categorie de animale menționată la articolul 1 alineatul (1).
            
         Prima comunicare se referă la animalele livrate în vederea sacrificării începând de la 17 februarie 2014 în conformitate cu prezentul regulament. Obligația prevăzută la primul paragraf se aplică până la 21 mai 2014.
   (2)   Nu mai târziu de 30 iunie 2014, Lituania transmite Comisiei un raport detaliat privind punerea în aplicare a prezentului regulament, cuprinzând informații detaliate cu privire la executarea controalelor, a verificărilor și a supravegherii efectuate în conformitate cu articolul 4.
   Articolul 6
   La articolul 1 alineatul (2) din Regulamentul de punere în aplicare (UE) nr. 324/2014 se adaugă următoarea literă (d):
   
               „(d)
            
            
               producătorii de carne de porc care solicită ajutorul prevăzut la alineatul (1) de la prezentul articol nu beneficiază de contribuția financiară pentru sacrificarea timpurie menționată la articolul 1 alineatul (3) din Decizia de punere în aplicare 2014/236/UE a Comisiei (11).
            
         Articolul 7
   Prezentul regulament intră în vigoare în ziua următoare datei publicării în Jurnalul Oficial al Uniunii Europene.
   
      Prezentul regulament este obligatoriu în toate elementele sale și se aplică direct în toate statele membre.
      Adoptat la Bruxelles, 25 aprilie 2014.
      
         
            Pentru Comisie
         
         
            Președintele
         
         José Manuel BARROSO
      
   
   
      (1)  JO L 347, 20.12.2013, p. 671.
   
      (2)  Directiva 2002/60/CE a Consiliului din 27 iunie 2002 de stabilire a dispozițiilor specifice de combatere a pestei porcine africane (JO L 192, 20.7.2002, p. 27).
   
      (3)  Decizia de punere în aplicare 2014/43/UE a Comisiei din 27 ianuarie 2014 privind anumite măsuri de protecție provizorii cu privire la pesta porcină africană în Lituania (JO L 26, 29.1.2014, p. 44).
   
      (4)  Decizia de punere în aplicare 2014/93/UE a Comisiei din 14 februarie 2014 privind anumite măsuri de protecție cu privire la pesta porcină africană în Lituania (JO L 46, 18.2.2014, p. 20).
   
      (5)  Decizia decizie de punere în aplicare 2014/178/UE a Comisiei din 27 martie 2014 privind măsurile zoosanitare de combatere a pestei porcine africane în anumite state membre (JO L 95, 29.3.2014, p. 47).
   
      (6)  Ordinul directorului Serviciului alimentar și veterinar de stat nr. B1-60 din 17 februarie 2014 privind extinderea zonei tampon pentru pesta porcină africană.
   
      (7)  Decizia de punere în aplicare 2014/236/UE a Comisiei din 24 aprilie 2014 privind o contribuție financiară din partea Uniunii pentru supraveghere și alte măsuri de urgență aplicate în Estonia, în Letonia, în Lituania și în Polonia în vederea combaterii pestei porcine africane (JO L 125, 26.4.2014, p. 86).
   
      (8)  Ordinul directorului Serviciului alimentar și veterinar de stat din Lituania nr. B1-384 din 11 iulie 2011.
   
      (9)  Regulamentul de punere în aplicare (UE) nr. 324/2014 al Comisiei din 28 martie 2014 de adoptare a unor măsuri excepționale de sprijin pentru piața cărnii de porc din Polonia (JO L 95, 29.3.2014, p. 24).
   
      (10)  Regulamentul (UE) nr. 1306/2013 al Parlamentului European și al Consiliului din 17 decembrie 2013 privind finanțarea, gestionarea și monitorizarea politicii agricole comune și de abrogare a Regulamentelor (CEE) nr. 352/78, (CE) nr. 165/94, (CE) nr. 2799/98, (CE) nr. 814/2000, (CE) nr. 1290/2005 și (CE) nr. 485/2008 ale Consiliului (JO L 347, 20.12.2013, p. 549).